Regsoorlog oor plakkers op hand
Tuesday, 26 July 2016 05:28
Dit lyk of ‘n volskaalse regsoorlog op hande is ná meer as 10 jaar se onderhandelings tussen die metroraad en Plastic View-plakkers se prokureurs.
Blessing Manale, Tshwane Metro se burgemeesterskomitee-woordvoerder, het in Junie gesê dat die raad vasberade is om die ongeveer 3 000 plakkers, wat onwettiglik op grond wat omtrent R400 miljoen werd is, te skuif.
Woodlane Village, beter bekend as Plastic View-plakkerskamp, is langs die NG Kerk Moreletapark, oorkant Woodlands Boulevard winkelsentrum.
Verlede maand het ons berig dat die polisie, sekuriteitsfirmas en gemeenskapspolisiëringsforums op 27 Mei ‘n massiewe klopjag by Plastic View-plakkerskamp uitgevoer het ná geweld tussen Basoeto- en Zimbabwe-burgers in die kamp.
Plastic View plakkerskamp met huise wat miljoene werd is in die agtergrond
In April verlede jaar het ons berig dat Plastic View se plakkers en hulle regsverteenwoordigers dit reggekry het om twee stukke grond uit die Tshwane Metroraad se eiendomsveiling op 24 Maart 2015 te hou: Plase 279 en 285 Garsfontein, wat 110 en 106 ha groot is.
Blessing Manale het in Junie gesê dat die raad steeds beplan om die plakkers na alternatiewe behuising naby Plastic View te skuif. Die raad het voorgestel om een-vertrek, voorafvervaardigde huise, bekend as oorgang-residensiële eenhede op te rig op ‘n stuk grond buite die Garsfontein-node.
Blessing het gesê dat die beste grondgebruik-beginsels vir langtermyn finansiële behoeftes vir die stad belangriker is as die selfsugtige belange van die Plastic View-regsargument.
Hy het gesê dat die raad nou die regsroete gaan stap omdat ‘n skikkingsooreenkoms met Regslui vir Menseregte hoogs onwaarskynlik blyk te wees.